### Resume

Lokalplanerne for ti kolonihaveområder og tillæg nr. 25 er i høring. Høringsperioden slutter d. 19. maj, dog er høringsperioden for lokalplanforslag nr. 1388 og nr. 1389 forlænget til 9. juni, da kolonisterne fra HF [adresse] og [adresse] ikke var med på forsendelseslisten. Der blev afholdt borgermøde d. 25. april med deltagelse af omkring 175 kolonister. Borgermødet rejste en række spørgsmål blandt andet spørgsmålet om lovliggørelsesprocessen.

### Sagsfremstilling

Teknisk Udvalg vedtog d. 31. maj 2022 principper for bebyggelse på kolonihavelodderne. Formålet med principperne er, at sikre ensartede byggebestemmelser på tværs af områderne. Den 8. marts 2023 godkendte Byrådet lokalplanforslagene, som efterfølgende blev sendt ud i høring.

Høringsperioden for indsigelser slutter den 19. maj, men for HF Danevang og [adresse] dog den 9. juni, da de ikke var med på den første forsendelsesliste. Efterfølgende vil indsigelserne blive behandlet og der kan eventuel ske justeringer/ændringer af lokalplanernes bestemmelser. For eksempel har lokalplanforslagene som udgangspunkt ensartede bestemmelser. Det kan eventuelt ændres, så der tages områdespecifikke hensyn.

Der blev afholdt borgermøde den 25. april på [adresse] med deltagelse af ca. 175 kolonister. Haveforeningerne var bredt repræsenteret. Præsentationen af lokalplanforslagene tog udgangspunkt i den kulturelle og historiske kontekst, som kolonihaverne er rundet af, med forståelse for nutidens krav til livet i kolonihaverne. Spørgsmålene drejede sig især om:

* Hvorfor ikke tillade mere byggeri på store havelodder?
* Kan man ikke selv disponere over de 80 m²?
* Hvad der skal til for at Vejle Kommune vil lade kolonisterne leve deres ulovlige liv lovligt?
* Hvad skal ske med dem, som ikke længere må bo der i en kolonihave?
* Hvorfor vil Vejle Kommune ikke tillade helårsbeboelse, når det kan lade sig gøre i andre kommuner?
* Hvorfor udarbejder Vejle Kommune først nu lokalplaner for kolonihaverne?
* Hvordan har Vejle Kommune tænkt sig at lovliggøre byggeriet?
* Kan betale sig at komme med indsigelser?

Efter lokalplanernes endelige vedtagelse skal der igangsættes en lovliggørelsesproces for juridisk og fysisk lovliggørelse af de kolonihavehuse, der eventuelt ikke overholder reglerne. Den endelige rækkefølge af lovliggørelsesprocessen er endnu ikke klargjort, men processen kan indeholde flere spor.

Det fremtidige arbejde med lovliggørelse omfatter nedenstående tre kategorier af lovliggørelse.

I den første kategori, som omfatter de bygninger der overholder lokalplanernes bestemmelser, vurderes det, at en overvejende del af bygningerne på havelodderne vil blive lovliggjort retlig.

I den anden kategori befinder sig de bygninger, der kan lovliggøres med en dispensation. Der vil blive tale om dispensationer, som relaterer sig til det konkrete byggeri på hvert enkelt havelod og som derfor ikke skaber mulighed for præcedens.

I den tredje og sidste kategori er de havelodder, hvor byggeriet klart overskrider lokalplanens bestemmelser for det pågældende område. Byggeri på havelodder i denne kategori kan kun lovliggøres fysisk.

Ud over lovliggørelse af byggeri er der spørgsmålet om anvendelsen af kolonihaverne, som ikke er i overensstemmelse med lokalplanforslagene og Kolonihavelovens §2, stk. 4, hvor det fremgår, at helårsbeboelse ikke er tilladt.

For at skabe klarhed over omfanget af bygningsmassen omfang og størrelse, skal alle havelodder inklusiv bygninger opmåles af en landinspektør.

Endvidere vil det fremtidige arbejde med lovliggørelserne være forbundet med betydelige administrative ressourcer, dels for at afdække forholdene på kolonihaveområdet fuldt ud og især ved iværksættelse af konkrete indsatser på området, som for eksempel juridisk afdækning, udstedelse af tilladelser, registrering og journalisering, samt ikke mindst øget information til de berørte kolonister.

Forvaltningen redegør nærmere for tidsplan for den videre proces efter lokalplanernes endelige vedtagelse.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ikke relevant.

### Teknik- og Miljødirektøren indstiller,

|  |  |
| --- | --- |
| at | sagen drøftes. |

### Beslutning

Drøftet.